‘Mangope sal waardige begrafnis hê’Lucas Mangope, voormalige leier van die destydse tuisland Bophuthatswana. Foto: ANA Supra Mahumapelo, premier van Noordwes, het Vrydag gesê Lucas Mangope, voormalige leier van die destydse tuisland Bophuthatswana, sal ŉ waardige begrafnis hê. “Die premier se kantoor het amptelik ŉ boodskap van die familie ontvang en sal verseker dat Kgosi Mangope ŉ waardige begrafnis kry,” het Mahumapelo gesê. Mahumapelo het gesê toe hy in 2014 aangestel is as premier het hy vir Mangope besoek om van sy wysheid te bekom. Hy sal glo die gesin Sondag besoek om sy medelye te betuig. Mangope is Donderdag in die ouderdom van 94 dood by sy huis in Motswedi naby Zeerust. Mangope was die stigter van die United Christian Democratic Party (UCDP) in 1997. Die UCDP het Vrydag gesê Mangope sal onthou word vir die infrastruktuurontwikkeling gedurende die tydperk wat hy aan die hoof van die voormalige tuisland gestaan het. Mangope was ná 1994 steeds aktief in die politiek, maar is uiteindelik geskors uit sy UCDP. Zizi Kodwa, woordvoerder van die ANC, het gesê ondanks die feit dat Mangope ŉ uitgesproke opponent was van die ANC se demokratiseringsprojek, het hulle steeds respek en bereidwilligheid om oor ŉ gemeenskaplike doelwit te gesels behou. Die ANC het sy medelye met die Mangope-familie betuig.